Borgmestrene fra Hjørring, Jammerbugt, Brønderslev og Frederikshavn er utilfredse. De kræver nu, at Transportministeren og BaneDanmark hurtigst muligt får genetableret togforbindelsen til Vendsyssel. - Vi er blevet kappet af fra omverdenen. Det betyder meget for dem, der hver dag skal til og fra Aalborg, siger Arne Boelt, der er borgmester i Hjørring Kommune. Også i Folketinget bakkes borgmestrene op. Enhedslistens Per Clausen håber, at situationen udbedres hurtigst muligt. Han har derfor også spurgt transportministeren om sagens snarlige udvikling. - Jeg er helt enig med de fire nordjyske borgmestre i, at det kan få meget alvorlige konsekvenser for udviklingen i Nordjylland, hvis denne situation ikke udnyttes optimalt, men at vi i stedet yderligere forlænger den periode, hvor der ikke foregår regelmæssig togdrift i Nordjylland, siger Per Clausen. Siden det finske fragtskib Ramona ødelagde jernbanebroen over Limfjorden har der ikke været en fast togforbindelse mellem Aalborg og Nørresundby. Der har i stedet kørt togbusser på strækningen. Men borgmestrene er ikke tilfredse med at undvære togforbindelsen og har derfor skrevet et brev til transportminister Henrik Dam Christensen.

Opsummering:
Fire nordjyske borgmestre vil have jernbanen til toppen af Danmark etableret hurtigst muligt. OPDATERET 13.30